
Fogyatékossággal élő személyek párkapcsolatai

Napjainkban is előfordul, hogy a fogyatékossággal élő személyek párkapcsolati törekvéseit kevésbé tolerálja a társadalom. Ez a terület hazánkban kevésbé kutatottnak minősül. Empirikus kutatás során, több témakörön keresztül vizsgáltam a fogyatékossággal élő személyek párkapcsolatait (vizsgálati csoport) és hasonlítottam össze tipikusan fejlődő személyek (kontroll csoport) párkapcsolataival. Feltételeztem, hogy
1) a párkapcsolati elégedettség vonatkozásában nincs számottevő különbség (kevesebb, mint 10%) a fogyatékossággal élő személyek párkapcsolatai, illetve a tipikusan fejlődő személyek partnerkapcsolatai között;
2) a fogyatékossággal élő személyek párkapcsolatainak nagyobb hányadában (több, mint 60%) a konfliktusok többsége nem a fogyatékosságból adódik;
3) a párkapcsolat hosszú távú működésének szempontjából a fogyatékossággal élő személyek és partnereik, illetve a kontroll csoport válaszadói a különböző feltételeket közel azonos arányban (kevesebb, mint 15% a különbség) tartják fontosnak.
Hipotéziseim igazolására elektronikus formában kitölthető kérdőívet alkalmaztam; két kérdéssort hoztam létre (vizsgálati csoport/kontroll csoport). A párkapcsolati elégedettség mérésére a Hendrix (1988) által kidolgozott Kapcsolati Elégedettség Skálát (Relationship Assessment Scale) használtam. A kutatásban összesen 154 fő vett részt. Az eredmények tematizálva kerültek feldolgozásra, így egészen az ismerkedéstől kezdve mutatom be a fogyatékossággal élő személyek párkapcsolati sajátosságait. A kutatás során hipotéziseim beigazolódtak.
A fentieken kívül megállapítottam, hogy fogyatékossággal élő személyek párkapcsolataiban elsősorban kommunikációs problémákból adódó nézeteltérések fordulnak elő; hogy a vizsgálati csoport és a kontroll csoport tagjait is ugyanaz a tényező (partner iránt érzett szerelem) tartja legnagyobb arányban jelenlegi párkapcsolatában. Megállapítottam, hogy a fogyatékossággal élő személyek, a válaszok alapján, nagymértékben képesek párkapcsolaton belül az önálló életvitelre, teljes értékű párkapcsolat létesítésére. Elégedettség szempontjából a legnagyobb különbség szexualitás területén mutatkozott meg a vizsgált csoportok között.
Kutatásom célja rávilágítani arra, hogy a harmonikus partnerkapcsolat iránti igény és ennek gyakorlati megvalósításának lehetősége fogyatékossággal élő embertársaink életében éppúgy jelen van, mint a tipikus fejlődésű személyek esetén. Dolgozatom végén, kutatásom tükrében javaslatokat fogalmaztam meg, a téma vonatkozásában.
 



